CELEX: 
Language: sl
Date: 2019-03-12 00:00:00
Title: DELEGIRANA UREDBA KOMISIJE (EU) …/… o spremembi Uredbe (EU) št. 389/2013 glede tehničnega izvajanja drugega ciljnega obdobja Kjotskega protokola

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Register Unije je bil vzpostavljen z Uredbo Komisije (EU) št. 389/2013
                  1
                (v nadaljnjem besedilu: uredba o registru). Treba ga je prilagoditi novemu pravnemu okviru, vzpostavljenemu za četrto obdobje trgovanja v sistemu EU za trgovanje z emisijami (v nadaljnjem besedilu: EU ETS) (2021–2030). Z Uredbo (EU) 2017/2392
                  2
                in Direktivo (EU) 2018/410
                  3
                je bila spremenjena direktiva o ETS
                  4
               , ki je prva pravna podlaga za uredbo o registru. Te spremembe je treba upoštevati v pravilih o registru Unije. Zato bo nova uredba o registru sprejeta kot ločen delegirani akt.
            
            
               Vendar bodo za izpolnitev zahtev za drugo ciljno obdobje Kjotskega protokola še vedno veljale določbe Uredbe (EU) št. 389/2013. Ta obstoječa pravila je treba dodatno prilagoditi. 
            
            
               2.POSVETOVANJA PRED SPREJETJEM AKTA
            
            
               Komisija je 27. marca 2018 ustanovila strokovno skupino za podnebno politiko. Za pripravo te delegirane uredbe je imela strokovna skupina za podnebno politiko sestanke 3. aprila 2018, 18. maja 2018, 11.–12. junija 2018 in 3. julija 2018.
            
            
               Dokumenti, ki se nanašajo na te sestanke, so bili hkrati poslani Evropskemu parlamentu in Svetu, kot določa skupni dogovor glede delegiranih aktov, priložen Medinstitucionalnemu sporazumu o boljši pripravi zakonodaje
                  5
               . Pripombe, ki jih je izrazila strokovna skupina, so bile upoštevane pri pripravi osnutka delegirane uredbe. 
            
            
               Poleg tega so se štiri tedne med 9. januarjem in 6. februarjem 2019 na portalu za boljše pravno urejanje zbirale spletne povratne informacije o besedilu delegirane uredbe. V tem obdobju ni bila predložena nobena pripomba na osnutek besedila.
            
            
               3.PRAVNI ELEMENTI DELEGIRANEGA AKTA
            
            
               Delegirana uredba Komisije (EU) 2015/1844
                  6
                je v uredbo o registru uvedla pravila za izvajanje drugega ciljnega obdobja Kjotskega protokola. Vendar navedena uredba ni vsebovala pravil o kliringu, predvidenem ob koncu drugega ciljnega obdobja, v zvezi z državami, ki niso udeležene v skupnem izpolnjevanju obveznosti. Ta pravila je treba vključiti v Uredbo (EU) št. 389/2013, njihovo uporabo pa povezati z začetkom veljavnosti spremembe iz Dohe.
            
            
               DELEGIRANA UREDBA KOMISIJE (EU) …/…
            
            
               z dne 12.3.2019
            
            
               o spremembi Uredbe (EU) št. 389/2013 glede tehničnega izvajanja drugega ciljnega obdobja Kjotskega protokola
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije;
            
            
               ob upoštevanju Uredbe (EU) št. 525/2013 Evropskega parlamenta in Sveta z dne 21. maja 2013 o mehanizmu za spremljanje emisij toplogrednih plinov in poročanje o njih ter za sporočanje drugih informacij v zvezi s podnebnimi spremembami na nacionalni ravni in ravni Unije ter o razveljavitvi Sklepa št. 280/2004/ES
                  7
                in zlasti člena 10(6) Uredbe, 
            
            
               ob upoštevanju naslednjega:
            
            
               (1)Člen 19(1) Direktive 2003/87/ES Evropskega parlamenta in Sveta
                  8
                določa, da se vse pravice, izdane od 1. januarja 2012 naprej, vodijo v registru Unije. Tak register Unije je bil prvotno vzpostavljen z Uredbo Komisije (EU) št. 920/2010
                  9
               .
            
         
         
            
               (2)Z Uredbo Komisije (EU) št. 389/2013
                  10
                je bila razveljavljena Uredba (EU) št. 920/2010 ter so določene splošne zahteve in zahteve za delovanje in vzdrževanje v zvezi z registrom Unije za obdobje trgovanja z začetkom 1. januarja 2013 in obdobja, ki mu sledijo, v zvezi z neodvisno evidenco transakcij iz člena 20(1) Direktive 2003/87/ES ter v zvezi z registri iz člena 6 Odločbe št. 280/2004/ES Evropskega parlamenta in Sveta
                  11
               .
            
            
               (3)Člen 10(1) Uredbe (EU) št. 525/2013 določa vzpostavitev registrov za izpolnjevanje obveznosti, ki izhajajo iz Kjotskega protokola. Uredba (EU) št. 389/2013 ureja tudi delovanje teh registrov.
            
            
               (4)Konferenca pogodbenic Okvirne konvencije Združenih narodov o spremembi podnebja kot sestanek pogodbenic Kjotskega protokola je sprejela spremembo iz Dohe, ki določa drugo ciljno obdobje Kjotskega protokola z začetkom 1. januarja 2013 in koncem 31. decembra 2020 (v nadaljnjem besedilu: sprememba iz Dohe). Unija je odobrila spremembo iz Dohe s Sklepom Sveta (EU) 2015/1339
                  12
               . Treba je izvesti spremembo iz Dohe h Kjotskemu protokolu v registru Unije in nacionalnih registrih Kjotskega protokola. Vendar bi se morale zadevne določbe uporabljati šele od datuma začetka veljavnosti spremembe iz Dohe h Kjotskemu protokolu. 
            
            
               (5)Norveška in Lihtenštajn sodelujeta v sistemu za trgovanje z emisijami v EU, vzpostavljenem z Direktivo 2003/87/ES, vendar nista podpisnika sporazuma o skupnem izpolnjevanju obveznosti
                  13
                v drugem ciljnem obdobju Kjotskega protokola. Zato je treba ob koncu drugega ciljnega obdobja vzpostaviti poseben klirinški postopek, kot določa člen 10(6) Uredbe (EU) št. 525/2013.
            
            
               (6)Vse operacije, potrebne v zvezi s tretjim obdobjem trgovanja v sistemu EU za trgovanje z emisijami med letoma 2013 in 2020, bi bilo treba dokončati v skladu s pravili iz Uredbe (EU) št. 389/2013. Ker je Direktiva 2003/87/ES dovolila uporabo mednarodnih dobropisov, ustvarjenih v skladu s Kjotskim protokolom, se bo navedena uredba še vedno uporabljala za navedene operacije do 1. julija 2023, ko se izteče dodatno obdobje za izpolnitev zavez v okviru drugega ciljnega obdobja Kjotskega protokola. Da se zagotovi jasnost glede pravil, ki se uporabljajo za vse operacije v zvezi s tretjim obdobjem trgovanja v skladu z Direktivo 2003/87/ES, kot je bila spremenjena z Direktivo 2009/29/ES, ter pravili, ki se uporabljajo za vse operacije v zvezi s četrtim obdobjem trgovanja v skladu z Direktivo 2003/87/ES, kot je bila spremenjena z Direktivo (EU) 2018/410, bo področje uporabe določb Uredbe (EU) št. 389/2013, ki se po začetku veljavnosti te uredbe še naprej uporabljajo za operacije v zvezi s tretjim obdobjem trgovanja, omejeno na ta namen –
            
            
               SPREJELA NASLEDNJO UREDBO:
            
            
               Člen 1
            
            
               V Uredbi (EU) št. 389/2013 se vstavi naslednji člen 73h:
            
            
               „Člen 73h
            
            
               Klirinški postopek za države, ki niso podpisnice sporazuma o skupnem izpolnjevanju obveznosti
            
            
               1. Centralni administrator v šestih mesecih po koncu obdobja trgovanja 2013–2020 izračuna klirinško vrednost za države, ki niso podpisnice sporazuma o skupnem izpolnjevanju obveznosti, tako, da količino, enako pravicam do emisij v EU ETS, ki izhajajo iz vključitve zadevne države v EU ETS za obdobje trgovanja 2013–2020, odšteje od skupne količine splošnih pravic, ki so jih predali upravljavci, ki jih upravlja nacionalni administrator zadevne države za obdobje 2013–2020. 
            
            
               2. Centralni administrator obvesti nacionalne administratorje o rezultatu izračuna v skladu z odstavkom 1.
            
            
               3. Centralni administrator v petih delovnih dneh po obvestilu iz odstavka 2 z osrednjega klirinškega računa ETS v registru Unije na račun pogodbenice KP v registru KP vsake države s pozitivno klirinško vrednostjo prenese količino AAU, ki je enaka klirinški vrednosti, izračunani v skladu z odstavkom 1.
            
            
               4. Vsak administrator registra KP, katerega država ima negativno klirinško vrednost, v petih delovnih dneh po obvestilu iz odstavka 2 na osrednji klirinški račun ETS v registru Unije prenese količino AAU, ki je enaka pozitivnemu ekvivalentu klirinške vrednosti, izračunane v skladu z odstavkom 1.
            
            
               5. Pred izvedbo prenosa iz odstavkov 3 in 4 tega člena zadevni nacionalni administrator ali centralni administrator najprej prenese število AAU, ki se zahtevajo za delež prihodka, uporabljen za prve mednarodne prenose AAU v skladu s členom 10(1) Uredbe (EU) št. 525/2013.
            
            
               6. Centralni administrator v šestih mesecih po koncu obdobja trgovanja 2013–2020 izračuna klirinško vrednost za države, ki niso podpisnice sporazuma o skupnem izpolnjevanju obveznosti, tako, da količino, enako preverjenim emisijam operaterjev zrakoplovov, ki so vključene v nacionalno evidenco zadevne države v okviru UNFCCC, odšteje od skupne količine splošnih pravic, ki so jih predali operaterji zrakoplovov, ki jih upravlja nacionalni administrator zadevne države za obdobje 2013–2020.
            
            
               7. Centralni administrator obvesti nacionalne administratorje o rezultatu izračuna v skladu z odstavkom 6.
            
            
               8. Vsak administrator registra KP, katerega država ima pozitivno klirinško vrednost, v petih delovnih dneh po obvestilu iz odstavka 7 na osrednji klirinški račun ETS v registru Unije prenese količino AAU, ki je enaka klirinški vrednosti, izračunani v skladu z odstavkom 6.
            
            
               9. Centralni administrator v petih delovnih dneh po obvestilu iz odstavka 7 z osrednjega klirinškega računa ETS v registru Unije na račun pogodbenice KP v registru KP vsake države z negativno klirinško vrednostjo prenese količino AAU, ki je enaka pozitivnemu ekvivalentu klirinške vrednosti, izračunane v skladu z odstavkom 6.
            
            
               10. Pred izvedbo prenosa iz odstavkov 8 in 9 tega člena zadevni nacionalni administrator ali centralni administrator najprej prenese število AAU, ki se zahtevajo za delež prihodka, uporabljen za prve mednarodne prenose AAU v skladu s členom 10(1) Uredbe (EU) št. 525/2013.“
            
         
         
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Uporablja se od datuma, ko Komisija v Uradnem listu Evropske unije objavi sporočilo o začetku veljavnosti spremembe iz Dohe h Kjotskemu protokolu.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 12.3.2019
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        Uredba Komisije (EU) št. 389/2013 z dne 2. maja 2013 o določitvi registra Unije v skladu z Direktivo 2003/87/ES Evropskega parlamenta in Sveta ter odločbama št. 280/2004/ES in št. 406/2009/ES Evropskega parlamenta in Sveta ter o razveljavitvi uredb Komisije (EU) št. 920/2010 in št. 1193/2011 (UL L 122, 3.5.2013, str. 1).
               
               
                  
                     (2)
                  
                        Uredba (EU) 2017/2392 Evropskega parlamenta in Sveta z dne 13. decembra 2017 o spremembi Direktive 2003/87/ES zaradi ohranitve obstoječih omejitev področja uporabe za letalske dejavnosti in priprave na izvajanje globalnega tržnega ukrepa po letu 2021 (UL L 350, 29.12.2017, str. 7).
               
               
                  
                     (3)
                  
                        Direktiva (EU) 2018/410 Evropskega parlamenta in Sveta z dne 14. marca 2018 o spremembi Direktive 2003/87/ES za krepitev stroškovno učinkovitega zmanjšanja emisij in nizkoogljičnih naložb ter Sklepa (EU) 2015/1814 (UL L 76, 19.3.2018, str. 3).
               
               
                  
                     (4)
                  
                        Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Uniji in o spremembi Direktive Sveta 96/61/ES (UL L 275, 25.10.2003, str. 32).
               
               
                  
                     (5)
                  
                        Medinstitucionalni sporazum z dne 13. aprila 2016 med Evropskim parlamentom, Svetom Evropske unije in Evropsko komisijo o boljši pripravi zakonodaje (UL L 123, 12.5.2016, str. 1).
               
               
                  
                     (6)
                  
                        Delegirana uredba Komisije (EU) 2015/1844 z dne 13. julija 2015 o spremembi Uredbe (EU) št. 389/2013 v zvezi s tehničnim izvajanjem Kjotskega protokola po letu 2012 (UL L 268, 15.10.2015, str. 1).
               
               
                  
                     (7)
                  
                        UL L 165, 18.6.2013, str. 13.
               
               
                  
                     (8)
                  
                        Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Uniji in o spremembi Direktive Sveta 96/61/ES (UL L 275, 25.10.2003, str. 32).
               
               
                  
                     (9)
                  
                        Uredba Komisije (EU) št. 920/2010 z dne 7. oktobra 2010 o standardiziranem in zaščitenem sistemu registrov v skladu z Direktivo 2003/87/ES Evropskega parlamenta in Sveta ter Odločbo št. 280/2004/ES Evropskega parlamenta in Sveta (UL L 270, 14.10.2010, str. 1).
               
               
                  
                     (10)
                  
                        Uredba Komisije (EU) št. 389/2013 z dne 2. maja 2013 o določitvi registra Unije v skladu z Direktivo 2003/87/ES Evropskega parlamenta in Sveta ter odločbama št. 280/2004/ES in št. 406/2009/ES Evropskega parlamenta in Sveta ter o razveljavitvi uredb Komisije (EU) št. 920/2010 in št. 1193/2011 (UL L 122, 3.5.2013, str. 1).
               
               
                  
                     (11)
                  
                        Odločba št. 280/2004/ES Evropskega parlamenta in Sveta z dne 11. februarja 2004 o mehanizmu za spremljanje emisij toplogrednih plinov v Skupnosti in o izvajanju Kjotskega protokola (UL L 49, 19.2.2004, str. 1).
               
               
                  
                     (12)
                  
                        Sklep Sveta (EU) 2015/1339 z dne 13. julija 2015 o sklenitvi, v imenu Evropske unije, spremembe iz Dohe Kjotskega protokola k Okvirni konvenciji Združenih narodov o spremembi podnebja in skupnem izpolnjevanju obveznosti v okviru te spremembe (UL L 207, 4.8.2015, str. 1).
               
               
                  
                     (13)
                  
                        Sklep Sveta (EU) 2015/1340 z dne 13. julija 2015 o sklenitvi Sporazuma med Evropsko unijo in njenimi državami članicami na eni strani ter Islandijo na drugi strani glede sodelovanja Islandije pri skupnem izpolnjevanju obveznosti Evropske unije, njenih držav članic in Islandije za drugo ciljno obdobje Kjotskega protokola k Okvirni konvenciji Združenih narodov o spremembi podnebja, v imenu Evropske unije (UL L 207, 4.8.2015, str. 15).